अपने ज़माने दे दिग्गज निर्माता-निर्देशक बी.आर.चौपड़ा दी फिल्म ‘गुमराह’ गी अज्ज बी ओह्‌दे कथानाक ते मश्हूर गीतकार साहिर लुधियानवी दे गीतें दे कारण याद कीता जंदा ऐ। इसस फिल्म दे इक मश्हूर गीत ‘चलो इक बार फिर से अजनबी बन जायें हम दोनो’ च साहिर दी जेह्‌ड़ी मिसाल पेश कीती उसी सुनियै अज्ज बी दर्शक दंदे हेठ उंगली दबाई लैंदे न। इस फिल्म च सुनील दत्त, अशोक कुमार, माला सिन्हा ते निरूपमा राय ने अभिनय कीता ऐ। एह्‌दे च प्रेमी दे प्यार ते घरै आह्‌ले ते परोआर दे प्रति अपनी जिम्मेदारियें दे बिच्च फस्सी विवाहित महिला दे अंतर्द्वद्व गी बखूबी दस्सेआ गेआ ऐ। बाद च इस्सै फिल्म दे कथानक उप्पर 2005 च करीना कपूर अभिनीत फिल्म ‘बेवफा’ बनी।